เปิดงบฯไตรมาส 1 หุ้นอสังหาฯ เพิ่มขึ้นมากกว่าลง “NOBLE-PF” กำไรเด่นสุดโตทะลุ 2 เท่าตัว!
เปิดงบฯไตรมาส 1 หุ้นอสังหาฯ ขึ้นมากกว่าลง NOBLE-PF กำไรเด่นสุดโตทะลุ 2 เท่าตัว!
เปิดงบฯไตรมาส 1 หุ้นอสังหาฯ เพิ่มขึ้นมากกว่าลง "NOBLE-PF" กำไรเด่นสุดโตทะลุ 2 เท่าตัว!
17 พ.ค. 2562

“ข่าวหุ้นธุรกิจออนไลน์” ได้ทำการสำรวจรวบรวมผลประกอบการไตรมาส 1 ปี 2562 โดยคัดเลือกบริษัทจดทะเบียนในกลุ่มพัฒนาอสังหาริมทรัพย์ที่มีสภาพคล่องมาทั้งหมด 22 บจ. ทั้งนี้พบว่า มีบจ.ที่ผลประกอบการเติบโตขึ้นทั้งหมด 14 บจ. ขณะที่มีบจ.ปรับตัวลดลง 6 บจ. และมีผลขาดทุนลดลง 2 บจ.
โดยบริษัทในกลุ่มดังกล่าวที่มีกำไรสุทธิเติบโตโดดเด่นที่สุด 5 อันดับแรก ได้แก่ NOBLE , PF  , GLAND ,  PSH และRICHY

อันดับที่ 1 บริษัท โนเบิล ดีเวลลอปเมนท์ จำกัด (มหาชน) หรือ NOBLE รายงานผลการดำเนินงานประจำไตรมาส 1/62 มีกำไรสุทธิ 1309 ล้านบาท ปรับตัวขึ้น 902% จากไตรมาส 1/61 มีกำไรสุทธิ 130.66 ล้านบาท
โดยปัจจัยที่ส่งผลให้บริษัทมีกำไรสุทธิเพิ่มขึ้น เนื่องจากมีรายได้จากการขาย-ธุรกิจพัฒนาอสังหาริมทรัพย์จำนวน 3,663.43 ล้านบาท เพิ่มขึ้นเมื่อเปรียบเทียบกับไตรมาสเดียวกันของปีก่อน ซึ่งมีจำนวน 990.86 ล้านบาท เนื่องจากในปี 2562 บริษัทฯ มีการรับรู้รายได้จากโครงการโนเบิล เพลินจิต และการขายที่ดินรอพัฒนาโครงการ
ด้าน บล.ดีบีเอส วิคเคอร์ส แนะนำ “ซื้อ” NOBLE ราคาเป้าหมาย 24.40 บาท/หุ้น โดยมองว่าหลังเปลี่ยนโครงสร้างผู้ถือหุ้นใหญ่เป็น คุณ ธงชัย บุศราพันธ์ nCrowne และ BTS และเปลี่ยนผู้บริหาร คาดว่าปีนี้จะทำกำไรสูงสุดเป็นประวัติการณ์ที่ 2.48 พันล้านบาท เติบโตก้าวกระโดด 151% จากปีก่อน
ขณะที่ คาดว่า nCrowne ซึ่งเกี่ยวข้องกับ Fulcrum Global จะทำยอดขายที่ต่างประเทศได้อย่างมากให้กับบริษัท เช่น 1Q62 ที่ผ่านมา ส่วน BTS คาดว่าจะให้การสนับสนุนเรื่องที่ดินสำหรับโครงการในอนาคต และอาจจะร่วมทุน
ทั้งนี้ในช่วงไตรมาส 4/62 จะเปิดขายคอนโดขนาดใหญ่ที่ ถ.วิทยุ มูลค่าถึง 11 พันล้านบาท คาดว่าจะเป็น Talk of The Town
ทั้งนี้ แนะนำ ซื้อ ราคาหุ้นปัจจุบันซื้อขายด้วย P/E ปี 62 ที่ต่ำมากเพียง 3.5 เท่า เทียบกับกลุ่มที่ 6.0 เท่า (ไม่นับ LH) ราคาพื้นฐานเป็น 24.40 บาท ด้วย P/E ปี 62 ที่เพียง 4.5 เท่า และคาดการณ์อัตราผลตอบแทนปันผลปีนี้สูงถึง 12%
 
อันดับที่ 2 บริษัท พร็อพเพอร์ตี้ เพอร์เฟค จำกัด (มหาชน) หรือ PF รายงานผลการดำเนินงานประจำไตรมาส 1/62 มีกำไรสุทธิ 660.55 ล้านบาท ปรับตัวขึ้น 238% จากไตรมาส 1/61 มีกำไรสุทธิ 195.32 ล้านบาท
ทั้งนี้ผลการดำเนินงานในไตรมาสดังกล่าวกำไรเพิ่มขึ้น เนื่องจากในไตรมาส 1/62 บริษัทมีรายได้จากการขายอสังหาริมทรัพย์จำนวน 4,383.1 ล้านบาท เพิ่มขึ้น 1,361.9 ล้านบาท หรือคิดเป็นร้อยละ 45.1 เมื่อเทียบกับจำนวน 3,021.2 ล้านบาท ในไตรมาส 1/61 โดยเป็นผลมาจากรายได้ขายบ้านพร้อมที่ดินจำนวน 2,442.9 ล้านบาท เพิ่มขึ้นร้อยละ 27 และรายได้จากการขายหน่วยในอาคารชุดพักอาศัยจำนวน 1,462.6 ล้านบาท เพิ่มขึ้นร้อยละ 33.3 โดยในไตรมาส 1/62 มีการรับรู้โครงการใหม่ 1 โครงการ รวมทั้งรายได้จากการขายที่ดินจำนวน 477.6 ล้านบาท เพิ่มขึ้นร้อยละ 100
ขณะเดียวกันยังมีรายได้จากการประกอบธุรกิจโรงแรมจำนวน 1,262.2 ล้านบาท เพิ่มขึ้น 349.2 ล้านบาท โดยเป็นผลมาจากการรวมรายได้จากโรงแรม รอยัล ออคิด เชอราตัน ภายหลังการเข้าซื้อธุรกิจบริษัทโรงแรม รอยัล ออคิด (ประเทศไทย) จำกัด (มหาชน) ในเดือนเม.ย.2561 และรายได้จากโรงแรมไฮแอท รีเจนซี่ กรุงเทฑฯ สุขุมวิท ซึ่งเริ่มเปิดดำเนินการในไตรมาส 4/61
ด้าน บล.ดีบีเอส วิคเคอร์ส แนะนำ “ซื้อ” PF ราคาเป้าหมาย 1.07 บาท/หุ้น โดยมองว่ากำไรไตรมาส 1/62 ดีกว่าคาดมาก เดิมคาดว่าโต 10% จากปีก่อนแต่ของจริงโต 239% จากปีก่อนเป็น 661 ล้านบาท ถือเป็นกำไรรายไตรมาสที่ดีสุดในรอบหลายปี ที่ดีกว่าคาดคือ รายได้รวม อัตรากำไรขั้นต้น และบริหารค่าใช้จ่ายได้ดี จึงปรับคาดการณ์กำไรปีนี้และปี 63 ดีขึ้นในอัตรา 112%/99% แต่กำไรไตรมาส 1/62 ถือเป็นไตรมาสที่ดีที่สุดแล้ว แนวโน้มกำไรไตรมาส 2/62คาดว่าจะอ่อนลง เพราะเริ่มได้ผลกระทบจากเกณฑ์ใหม่ LTV และมีวันหยุดมาก
ทั้งนี้ แนะนำซื้อ ราคาพื้นฐานใหม่ปรับขึ้นเป็น 1.07 บาท คาดว่ากำไรปี 62-63 เป็นสถิติสูงสุดใหม่ตั้งแต่ปี 49 การซื้อขายด้วย P/BV เพียง 0.5 เท่า ดึงดูดใจให้ถูกทำ M&amp;A ได้ และเป็นหลักทรัพย์ที่จ่ายปันผลสูง ความเสี่ยงคือ ใช้เงินกู้มาก
 
อันดับที่ 3 บริษัท แกรนด์ คาแนล แลนด์ จำกัด (มหาชน) หรือ GLAND รายงานผลการดำเนินงานประจำไตรมาส 1/62 มีกำไรสุทธิ 166.72 ล้านบาท ปรับตัวขึ้น 128.95% จากไตรมาส 1 ปี 2561 มีกำไรสุทธิ 72.82 ล้านบาท
โดยปัจจัยที่ส่งผลให้บริษัทมีกำไรเพิ่มขึ้น เนื่องจากได้รับส่วนแบ่งกำไรจากเงินลงทุนในบริษัทร่วมและการร่วมค้ามากกว่าไตรมาสเดียวกันของปีก่อน รวมสุทธิเป็นจำนวน 58.63 ล้านบาท นอกจากนี้ยังได้รับรายได้อื่นเพิ่มขึ้น 9.99 ล้านบาท ซึ่งเป็นรายการที่ไม่ได้เกิดเป็นประจำ
 
อันดับที่ 4 บริษัท พฤกษา โฮลดิ้ง จำกัด (มหาชน) หรือ PSH รายงานผลการดำเนินงานงวดไตรมาส 1/62 (รวมบริษัทย่อย) สิ้นสุดวันที่ 31 มี.ค. 62 มีกำไรสุทธิ 1685 ล้านบาท ปรับตัวขึ้น 95.46% จากไตรมาส 1/61 มีกำไรสุทธิ 862.41 ล้านบาท
โดยผลการดำเนินงานในไตรมาสดังกล่าว มีผลกำไรเพิ่มขึ้น เนื่องจากบริษัทมีรายได้ทั้งหมดมาจากกลุ่มธุรกิจอสังหาฯ ประกอบด้วยรายได้จากการขายอสังหาริมทรัพย์เท่ากับ 11,881 ล้านบาท จากงวดเดียวกันเมื่อปีก่อน อยู่ที่ 8,274 ล้านบาท และรายได้อื่น 28 ล้านบาท จากงวดเดียวกันเมื่อปีก่อน อยู่ที่ 16 ล้านบาท รวมรายได้เท่ากับ 11,909 ล้านบาท จากงวดเดียวกันเมื่อปีก่อน อยู่ที่ 8,290 ล้านบาท
 
อันดับที่ 5 บริษัท ริชี่ เพลซ 2002 จำกัด (มหาชน) หรือ RICHY รายงานผลการดำเนินงานไตรมาส 1/62 (รวมบริษัทย่อย) สิ้นสุดวันที่ 31 มี.ค.2562 มีกำไรสุทธิ 71.93 ล้านบาท ปรับตัวขึ้น 89% จากไตรมาส 1/61 มีกำไรสุทธิ 37.99 ล้านบาท
ทั้งนี้ผลการดำเนินงานในไตรมาสดังกล่าวกำไรลดลง เนื่องจากมีรายได้จากการขายอสังหาริมทรัพย์เพิ่มขึ้น จำนวน 102.47ล้านบาท หรือเพิ่มขึ้นคิดเป็นร้อยละ 30.04 เมื่อเทียบกับปีก่อน
 